КIуэкIуэ Юрий Хэку зауэшхуэм хэта, Социалист Лэжьыгъэм и ЛIыхъужь Евтушенкэ Николай и деж щеблагъэри, Хэкум и хъумакIуэм и махуэмкIэ ехъуэхъуащ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Хэкум зауэш-хуэм хэта, Социалист Лэжьыгъэм и ЛIыхъужь Евтушенкэ Николай Никитэ и къуэм и деж мазаем и 23-м щыIащ икIи Хэкум и хъумакIуэм и махуэмкIэ абы ехъуэхъуащ. Шей Iэнэм бгъэдэсу щызэпсалъэм ветераным зауэм и илъэс хьэлъэхэр, республикэм и цIыхубэ хозяйствэр щызэфIагъэувэжа лъэхъэнэ мытыншыр игу къигъэкIыжащ.
КIуэкIуэ Юрий тепсэлъыхьащ Евтушенкэ Николай зауэм щызэрихьа хахуагъэр къыщыгъэлъэгъуа «ХХ лIэщIыгъуэм и сэлэтхэр» тхылъыр къызэрыщыхъуам: «Къэбэрдей-Балъкъэрым и мызакъуэу, уэркIэ къэрал псор мэгушхуэ». А тхылъыр езы бысымми иIэу къыщIэкIащ. Апхуэдэу псалъэмакъым къызэрыхэщамкIэ, и ныбжьыр илъэс 93-рэ хъуа пэтми, унагъуэм я нэхъыжьыр иджыри Къэбэрдей-Балъкъэр Республикэм мэкъумэш хозяйствэмкIэ и щIэныгъэ-къэхутакIуэ институтым и чэнджэщэгъущ икIи мылажьэу тIысыжыну и мурадкъым. Ар, сыт щыгъуи хуэдэу, жыджэрщ икIи цIыхухэм сэбэп зэрахуэхъуным хущIокъу.
Къыщежьэжым КIуэкIуэ Юрий Евтушенкэ Николайрэ абы и унагъуэшхуэмрэ узыншагъэ, ефIэкIуэныгъэ яIэну ехъуэхъуащ.
КъБР-м и Iэтащхьэмрэ Правительствэмрэ я пресс-IуэхущIапIэ.
